Константин Балмонт
Дойдох да видя слънцето в небето…

Превод от руски: Андрей Андреев, 1993

chitanka.info

Дойдох на тоя свят да видя слънцето.

Анаксагор

Дойдох да видя слънцето в небето,

и кръгозора бял.

Дойдох да видя слънцето в небето,

върха изгрял.

Дойдох да видя сам морето вечно

и майския олтар,

заключил с поглед светове далечни —

съм господар.

Аз победих забравата студена,

една мечта създал.

Аз всеки миг живея откровено,

аз пея цял.

Страдания пробудиха мечтата.

Но кой по обич тук

на мен е равен в песента крилата?

Не, няма друг.

Дойдох да видя слънцето в небето,

и свърши ли денят

ще пея аз… за слънцето в небето

за сетен път!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.